Steinhoff: Christo Wiese bedank ookChristo Wiese. Christo Wiese, magnaat en groot aandeelhouer in Steinhoff, het Vrydag bedank as voorsitter van die toesighoudende raad by die maatskappy te midde van ŉ ondersoek na rekeningkundige onreëlmatighede in die maatskappy se finansiële state. Steinhoff het Wiese se bedanking in ŉ verklaring bevestig. “Dr Wiese het hierdie aanbod gemaak om die onafhanklike bestuur van die maatskappy te versterk waarvan hy ŉ belangrike aandeelhouer is. Die toesighoudende raad het, op advies van die onafhanklike komitee van die raad, sy bedanking aanvaar om enige moontlike botsing van belange wat mag bestaan, aan te spreek. Dr. Wiese het aangebied om enige deurlopende bystand aan die maatskappy te verskaf wat nodig mag wees,” lui die verklaring. Weens die familieverwantskap tussen Christo Wiese en Jacob Wiese, Christo se seun, het Jacob ook bedank. Sy bedanking is ook deur die raad aanvaar. Heather Sonn, ŉ lid van die toesighoudende raad en lid van die onafhanklike subkomitee, is as waarnemende voorsitter aangestel. Volgens Steinhoff sal Sonn steeds ŉ lid van die onafhanklike komitee bly, saam met twee ander lede, Johan van Zyl en dr Steve Booysen. Markus Jooste, Steinhoff se uitvoerende hoof, het verlede week bedank nadat die maatskappy gevra het dat ŉ ondersoek gedoen word na beweerde rekeningkundige onreëlmatighede en moontlike bedrog. Dit het tot onttrekking van beleggers gelei wat die maatskappy miljarde rande in waarde gekos het. Die maatskappy, wat onlangs ŉ presteerder op die Johannesburgse Effektebeurs (JSE) geword het namate dit verskeie Europese kleinhandelaars verbygesteek het, is die onderwerp van ŉ ondersoek na rekeningkundige onreëlmatighede in Duitsland. Jooste was byna 20 jaar lank aan die stuur van die uitbreiding van Steinhoff as een van die wêreld se grootste kleinhandelaars van huishoudelike goedere. Steinhoff, wat sy oorsprong in Duitsland het, maar in Suid-Afrika gebaseer is, is ŉ globale meubel- en huishoudelikegoedere-handelaar met meer as 40 handelsmerke in meer as 30 lande. Die maatskappy het 130 000 mense in diens van sy onderliggende bedrywighede bestaande uit sowat 12 000 kleinhandelafsetpunte.